Beïndruk op veld | Netwerk24
Beïndruk op veld
Stiaan le Roux (Hoërskool Diamantveld se hamergooi-koning)en Gareth Bosman (Hoërskool Diamantveld se nuwe hoogspringsensasie) met die medaljes wat hulle by die Suid-Afrikaanse Skole-atletiek se baan- en veldjeugbyeenkoms vir hoërskoolleerlinge verwerf het.
Twee leerlinge aan die Hoërskool Diamantveld in Kimberley het medaljes verwerf toe hulle van 21 tot 23 Maart op die Suid-Afrikaanse Skole-atletiek (Sasa) se baan- en veldjeugbyeenkoms vir hoërskoolleerlinge in Port Elizabeth teen van die land se beste skole-atlete meegeding het.
Stiaan le Roux, 'n gr. 12-leerling aan Diamantveld, het 'n bronsmedalje in die hamergooi vir o.19-seuns verower met 'n afstand van 53,68 m.
Hoewel dié afstand korter as sy persoonlike beste is, kon hy op hierdie gooi verbeter toe hy op 30 Maart aan Atletiek Suid-Afrika (ASA) se o.20-kampioenskapsbyeenkoms in die Paarl die hamer 60,03 m ver gegooi het.
Dié gooi was goed genoeg om hom 'n vierde plek te besorg.
Stiaan word afgerig deur sy ma, Alta le Roux, wat op haar dag 'n kranige diskusgooier was.
Gareth Bosman (gr. 9), 'n opkomende ster in die sportwêreld, het beïndruk toe hy op byeenkoms in Port Elizabeth met 1,85 m 'n bronsmedalje in die hoogspring verwerf het.
Bosman beoefen glo reeds geruime tyd hoogspring, maar het onlangs goeie resultate begin sien nadat hy formele afrigting by Theo Senekal, 'n plaaslike afrigter, begin kry het.
Hy het vroeër vanjaar beïndruk toe hy op Diamantveld se kleure-atletiekbyeenkoms in die hoogspring hoër as 1,67 m op 'n grasveld gespring het, en toe later 1,73 m, ook op gras, op die Noord-Kaapse atletiekbyeenkoms wat op 2 Maart in Upington gehou is.